Կա նոր իշխանություն, կա նոր կառավարություն, մարդիկ ունեն իրենց տեսլականը և բոլորովին պարտադիր չէ, որ իրենց կարծիքն իմ կարծիքի հետ համընկնի։ Շատ խնդիրներ կան, որոնց հետ ես համամիտ չեմ, շատ խնդիրներ կան, որոնք քննադատել են, այսօր իրենք մեզնից ավելի ջերմեռանդ ջատագովներ են դարձել։ Եթե մոռացել եք հիշեցնեմ՝ ԵՏՄ, ՀԱՊԿ, Ռուսաստան, Բելառուս։ Եթե պետք է, կարող եմ մեջբերումներ անել, թե ինչ էին ասում մեկ տարի առաջ, ինչ էր ասում այսօրվա վարչապետը Սոչիում։ Ես չեմ ուզում սլաքներ ուղղել, բայց նույն լրատվամիջոցներին, անկախ փորձագետներին հարց եմ տալիս՝ էդ որ նույն բանն անում էր ՀՀԿ-ն, հարձակվում էիք ՀՀԿ-ի վրա, ասօր նույնն անում է այսօրվա իշխանությունը, բայց մի տեղ չլսեցի, որ ԵՏՄ անդամակցությունը սխալ էր։ Եթե այն ժամանակ սխալ էր, հիմա էլ ասեք՝ սխալ է։ Եթե ՀԱՊԿ-ը սպառնալիք էր, հիմա էլ ասեք՝ սպառնալիք է։ Եթե Ռուսաստանի՝ զենքի վաճառքը վատ էր, հիմա էլ ասեք՝ վատ է։ Եթե Բելառուսն ու Ղազախստանը թշնամական վերաբերմունք ունեն, հիմա էլ ասեք, որ այդ երկրները թշնամական վերաբերմունք են ունեցել ապրիլյան պատերազմի ժամանակ։ Բա ինչի՞ չեք ասում։ Ամենակարևորը՝ մեզ քննադատում եք, որ մենք նկարում ենք 7,5 տոկոս տնտեսական աճ։ Այդ «նկարչին» դուք նշանակել եք նույն գործին։